Ka-Nom ร้านทาร์ตไข่ชื่อดังของป๋าต๊อบที่ลงทุนไปซื้อสูตรมาจากมาเก๊า วันนี้ทางร้านมาเปิดสาขาใหม่ล่าสุดในตึก Empire Tower ตรงแยกสาทร-นราธิวาสครับ นอกจากจะขายทาร์ตไข่แล้วทางร้านยังมีเมนูอาหารเด็ดๆ มาให้สั่งทานได้ด้วยครับ สาขานี้ร้านน่ารักมากๆๆ เหมาะกับคู่รักมานั่งสวีทกันทานมาก แต่ถ้ามากันหลายคนก็สามารถนั่งได้เช่นกันนะครับ ความสะอาดคงไม่ต้องพูดถึงมากเพราะร้านเพิ่งเปิดได้สดๆร้อนๆเมื่ออาทิตย์ที่แล้วเองครับ อาหารอร่อยมากๆ ก่อนทานไม่ได้คาดหวังอะไรไว้เลยแต่ทานแล้วเกินความคาดหวังมากครับ แถมวันนี้ป๋าต๊อบและปีใหม่ยังลงมาบริการเองกับตัวเลย น่ารักมากๆทั้งคู่ ดูเอาใจใส่ลูกค้าและตั้งใจบริการมากครับ ผมเคยมาทานอาหารร้านนี้ครั้งแรกประทับใจทั้งอาหารและการบริการ วันนี้เอาไปเลยคะแนนเต็มครับ

[การเดินทาง]
ร้านนี้ตั้งอยู่ที่ชั้น G ของตึก Empire Tower ครับ ตึกนี้อยู่ตรงหัวมุมแยกสาทร-นราธิวาสพอดีเลยครับ สามารถนั่งรถไฟฟ้า BTS มาลงที่สถานีช่องนนทรีแล้วเดินต่อ skywalk ข้ามมายังทางเชื่อมตึกแล้วลงมาที่ชั้น G ได้เลยครับ ร้านนี้อยู่ติดกับ Starbucks ตรงข้ามกับ Vista Cafe ครับ หาไม่ยากครับ

[บรรยากาศ/การบริการ]
ร้านนี้บรรยากาศดีมากถึงมากที่สุดครับ คนที่ชอบร้านอาหารน่ารักๆน่าจะชอบร้านนี้ครับ ร้านนี้ตกแต่งด้วยของจุ๊กจิ๊กเล็กๆน่ารักๆหลายอย่าง รวมถึงรูปป๋าต๊อบและปีใหม่ที่ไปเที่ยวมาในหลายๆที่ด้วยครับ ร้านไม่ใหญ่มาก ดังนั้นถ้าจะมาทานช่วงเที่ยงๆหรือเย็นๆของทุกวันอาจจะต้องรอคิวนิดหน่อยนะครับ แต่ถ้าได้โต๊ะแล้วก็ไม่ต้องกังวลว่าจะนานเลยครับ เพราะอาหารเสิร์ฟเร็วมาก เหลือบไปมองเห็นครัวนิดเดียวเองแต่ทำกันได้เร็วสุดๆครับ

การบริการไม่พูดถึงไม่ได้เลย วันนี้การบริการของพนักงานทุกคนทำได้ดีมากเช่นกันครับ ประทับใจที่สุดคงจะเป็นป๋าต๊อบและปีใหม่ที่เดินมาบริการทุกโต๊ะเลย ปีใหม่จะเป็นคนจดคิวให้กับลูกค้าและยังเห็นเดินมาช่วยเก็บจานด้วยครับ (ตัวจริงน่ารักมากๆครับ) เคยเห็นข่าวว่าเสียๆหายๆของปีใหม่เรื่องนิสัยและวินัย วันนี้เห็นได้ชัดว่าปรับปรุงตัวแล้วแน่นอนครับ ดูขยันและตั้งใจมาก ชอบมากๆเลยครับ!! ส่วนป๋าต๊อบแม้จะไม่ได้มาเสิร์ฟอาหารโดยตรงแต่ป๋าแกก็เดินถามทุกโต๊ะถึงอาหารในร้านว่าโอเคหรือเปล่า ได้ครบไหม มีอะไรขาดตกบกพร่องบอกแกได้เลยครับ ไม่คิดว่าคนมีเงินอย่างป๋าจะมาทำแบบนี้ด้วยตัวเองเลย ประทับใจมากๆอีกเช่นกันเลยครับ

[รสชาติอาหาร/ความคุ้มค่า]
ปกติแล้วผมเคยทานแต่ทาร์ตไข่ร้านนี้ วันนี้เป็นครั้งแรกที่ได้ลองทานอาหารของทางร้านครับ แล้วทางร้านก็ไม่ทำให้ผิดหวังครับ แม้ว่าเมนูอาหารของทางร้านจะมีไม่มาก แต่ก็อร่อยทุกอย่างที่วันนี้สั่งมาเลยครับ

แซลมอนสะดุ้ง (170 บาท)
- เมนูนี้เป็นแซลมอนดิบแล่บางๆเสิร์ฟมาพร้อมกับผักสดและน้ำจิ้มซีฟู้ดครับ ปลาแซลมอนสดพอสมควร ส่วนน้ำจิ้มซีฟู้ดของทางร้านมันอร่อยมากเลยครับ เข้มข้นสุดๆๆๆ ไม่แน่ใจว่าทางร้านใช้มะนาวจริงหรือเปล่า แต่รสชาติมันเข้มข้นและแตกต่างจากน้ำจิ้มซีฟู้ดร้านอื่นมากครับ โดนใจเมนูนี้มากๆครับ (5/5)

โรตีแกงเขียวหวานไก่ (200 บาท)
- เมนูนี้เป็นโรตีกรอบเสิร์ฟมาพร้อมกับแกงเขียวหวานหมูครับ ทางร้านเสิร์ฟมาตอนร้อนๆ โรตีกรอบมากๆ (จนอยากจะเอานมข้นราดแล้วทาน ฮ่าๆ) ส่วนแกงเขียวหวานก็รสชาติกลมกล่อมกำลังดีครับ ทางร้านให้ไก่มาเยอะมากถึงมากที่สุด จนแป้งโรตีไม่พอเลยครับ ราดไก่พร้อมน้ำแกงเขียวหวานลงบนโรตีแล้วทานมันก็ให้รสชาติความอร่อยไปอีกแบบครับ (5/5)

ลาบหมูทอด (130 บาท)
- เมนูนี้เป็นลาบหมูก้อนทอดครับ เสิร์ฟมาตอนร้อนๆอีกเช่นกัน ลาบหมูก้อนรสชาติออกเปรี้ยว+เผ็ดนิดๆ ทานแล้วยกนิ้วให้เยี่ยมเลยครับ เสียดายก้อนเล็กไปหน่อยเท่านั้นเองครับ (5/5)

หมี่ผัดผักกระเฉดกุ้ง (190 บาท)
- เมนูนี้เป็นเส้นหมี่ผัดกับผักกระเฉดและกุ้งตัวใหญ่ครับ ทางร้านให้กุ้งมาเยอะมากๆแถมตัวใหญ่สุดๆ เนื้อเด้งๆครับ ทางร้านผัดหมี่มาได้รสชาติอร่อยเลยครับ เป็นอีกหนึ่งเมนูแนะนำของทางร้านที่ผมว่าต้องสั่งเลยครับ (5/5)

ขนมผักกาดกุ้ง (190 บาท)
- เมนูนี้เป็นขนมผักกาดผัดมากับกุ้งตัวใหญ่ๆเหมือนเดิม (เมนูนี้เป็นเมนูพิเศษของทางร้านนะครับ) แต่เมนูนี้ผมกลับรู้สึกเฉยๆครับ ขนมผักกาดรสชาติก็ยังถือว่าอร่อยในระดับปกติทั่วไปครับ ยังไม่ได้อร่อยเหมือนเมนูอื่นๆ (3/5)

ข้าวกระดูกหมูอ่อนคั่วกลิ้ง (170 บาท)
- เมนูนี้เป็นกระดูกหมูอ่อนคั่วกลิ้งเสิร์ฟมาพร้อมกับข้าวสวยร้อนๆและไข่เค็มครับ กระดูกหมูอ่อนคั่วกลิ้งอร่อยเข้มข้นมากๆๆ กระดูกอ่อนนิ่มจนสามารถทานได้โดยไม่รู้สึกว่าเป็นกระดูกอ่อนเลยครับ แถมคั่วกลิ้งที่นี่ยังมีน้ำคั่วกลิ้งให้ค่อนข้างเยอะ ทานราดข้าวสวยพร้อมหมูนิ่มๆ มันอร่อยมากจริงๆครับ (5/5)

ทาร์ตไข่ (20 บาท/ ทาร์ตเล็ก และ 45 บาท/ ทาร์ตใหญ่)
- เมนู Signature ของทางร้านเมนูนี้ก็ไม่พลาดที่จะสั่งมาปิดท้ายครับ ทาร์ตร้านนี้ไม่เคยทำให้ผิดหวังไม่ว่าจะเป็นไข่ขาวหรือไข่แดง เนื้อก็หอม นวลและอร่อยมากๆ ไม่ต้องไปทานไกลถึงมาเก๊าก็อร่อยได้ในราคาไม่แพงด้วยครับ ไม่ว่าทาร์ตไข่ร้านไหนในไทยทำออกมาผมว่าก็ยังสู้ทาร์ตร้านนี้ไม่ได้จริงๆครับ ฉะนั้นเอาไปเลยคะแนนเต็มครับ (5/5)

ตอนนี้ทางร้านมีโปรโมชั่นลด 20% ตลอดเดือนพฤษภาคมนี้ สำหรับค่าอาหารที่ทานในร้านนะครับ เพื่อเป็นการฉลองเปิดสาขาใหม่ที่ตึก Empire Tower ครับ แค่นี้ก็คุ้มสุดคุ้มแล้วครับ 

[ภาพรวม]
วันนี้ผมประทับใจกับการทานอาหารในร้านนี้มากครับ ทั้งการบริการ บรรยากาศ รวมถึงรสชาติอาหารที่ไม่คิดว่าจะอร่อยได้ขนาดนี้ครับ ใครที่ยังไม่รู้ว่าร้านขนมมีอาหารขายด้วยแนะนำให้มาลองทานที่นี่ดูครับแล้วจะไม่ผิดหวังเลยกับทุกๆอย่างที่สาขานี้ครับ และต้องรีบมาก่อนสิ้นเดือนด้วยนะครับ เพื่อที่จะได้รับส่วนลด 20% ครับ พลาดไม่ได้ด้วยประการทั้งปวงครับ